Forslag til RÅDETS FORORDNING om anvendelsen af forordning (EF) nr. 1531/2002 om indførelse af en endelig antidumpingtold på importen af farvefjernsynsmodtagere med oprindelse i Folkerepublikken Kina, Republikken Korea, Malaysia og Thailand og om afslutning af proceduren vedrørende importen af farvefjernsynsmodtagere med oprindelse i Singapore

(forelagt af Kommissionen)

BEGRUNDELSE

Den 20. marts 2004 indledte Kommissionen en fornyet undersøgelse vedrørende bl.a. importen af farvefjernsynsmodtagere med oprindelse i Folkerepublikken Kina, Republikken Korea, Malaysia og Thailand. Formålet hermed var at undersøge, hvorvidt disse foranstaltninger skulle ændres for at tage hensyn til udvidelsen af EF.

Undersøgelsen viste, at det for syv kinesiske eksportørers vedkommende er nødvendigt at tilpasse det kvantitative element i tilsagnet for at tage hensyn til den kendsgerning, at denne mængde, som blev beregnet på basis af et EF med 15 medlemsstater, bør genberegnes på basis af et EF med 25 medlemsstater.

Derfor foreslås det at revidere det eksisterende tilsagn for disse syv eksportører.

Medlemsstaterne er blevet konsulteret og var ikke imod forslaget.

Det foreslås, at Rådet vedtager vedlagte forslag til forordning, der bør offentliggøres i Den Europæiske Unions Tidende senest den 20. maj 2004.

Forslag til RÅDETS FORORDNING om anvendelsen af forordning (EF) nr. 1531/2002 om indførelse af en endelig antidumpingtold på importen af farvefjernsynsmodtagere med oprindelse i Folkerepublikken Kina, Republikken Korea, Malaysia og Thailand og om afslutning af proceduren vedrørende importen af farvefjernsynsmodtagere med oprindelse i Singapore

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab [1], senest ændret ved forordning (EF) nr. 461/2004 [2], i det følgende benævnt "grundforordningen", særlig artikel 8, artikel 11, stk. 3, og artikel 22, litra c),

[1] EFT L 56 af 6.3.1996, s. 1.

[2] EFT L 77 af 13.3.2004, s. 12.

under henvisning til forslag fra Kommissionen forelagt efter høring af det rådgivende udvalg, [3] og

[3] EFT C [...] af [...], s. [...]

ud fra følgende betragtninger:

A. PROCEDURE

1. Gældende foranstaltninger

(1) Ved forordning (EF) nr. 1531/2002 [4] indførte Rådet en endelig antidumpingtold på importen til EF af farvefjernsynsmodtagere (i det følgende benævnt "den pågældende vare") med oprindelse i bl.a. Folkerepublikken Kina ("Kina"). Ved Kommissionens afgørelse 2002/683/EF af 29. juli 2002 [5] blev der godtaget et tilsagn for syv eksportører i Kina: 1) Haier Electrical Appliances Corporation Ltd, (2) Hisense Import & Export Co., Ltd, (3) Konka Group Co., Ltd, (4) Sichuan Changhong Electric Co. Ltd, (5) Skyworth Multimedia International (Shenzhen) Co., Ltd, (6) TCL King Electrical Appliances (HuiZhou) Co., Ltd og (7) Xiamen Overseas Chinese Electronic Co, Ltd.

[4] EFT L 231 af 29.8.2002, s. 1.

[5] EFT L 231 af 29.8.2002, s. 42.

(2) Toldsatsen på nettoprisen, frit EF's grænse, ufortoldet, for import af den pågældende vare fra Kina blev ved forordning (EF) nr. 1531/2002 fastsat til 44,6 %.

2. Undersøgelse

(3) Den 20. marts 2004 meddelte Kommissionen gennem offentliggørelsen af en meddelelse i Den Europæiske Unions Tidende [6], at der blev indledt en række delvise interimsundersøgelser af antidumpingforanstaltninger vedrørende importen af visse varer med oprindelse i Folkerepublikken Kina, Den Russiske Føderation, Ukraine og Republikken Belarus i henhold til artikel 11, stk. 3, og artikel 22, litra c), i grundforordningen. Den antidumpingforanstaltning, der er indført på importen af farvefjernsynsmodtagere med oprindelse i Kina, er en af de foranstaltninger, som der blev indledt en fornyet undersøgelse af (i det følgende benævnt "foranstaltningerne").

[6] EFT C 70 af 20.3.2004, s. 15.

(4) Den fornyede undersøgelse blev indledt på Kommissionens initiativ for at undersøge, om det som følge af udvidelsen af Den Europæiske Union den 1. maj 2004 (i det følgende benævnt "udvidelsen") ville være hensigtsmæssigt at tilpasse foranstaltningerne.

(5) Eftersom en vis mængde af importen af den pågældende vare med oprindelse i Kina i øjeblikket er omfattet af et pristilsagn for en specifik mængde, blev den fornyede undersøgelse af foranstaltningerne indledt for at undersøge, hvorvidt denne mængde, som var beregnet på basis af et EF med 15 medlemsstater, burde tilpasses for at tage hensyn til udvidelsen af Den Europæiske Union til 25 medlemsstater.

3. Parter, der er berørt af undersøgelsen

(6) Alle interesserede parter, som Kommissionen har kendskab til, herunder EF-erhvervsgrenen, sammenslutninger af producenter eller brugere i EF, eksportører/producenter i de berørte lande, importører og importørsammenslutninger og de relevante myndigheder i de berørte lande samt interesserede parter i de ti nye medlemsstater, som tiltræder Den Europæiske Union den 1. maj 2004 (i det følgende benævnt "EU10"), blev underrettet om indledningen af undersøgelsen og fik mulighed for at give deres mening til kende skriftligt, forelægge oplysninger og fremlægge dokumentation inden for den tidsfrist, der var angivet i indledningsmeddelelsen. Alle interesserede parter, der anmodede herom og påviste, at der var særlige grunde til, at de burde høres, blev hørt mundtligt.

(7) I den sammenhæng fremførte følgende interesserede parter deres mening:

(a) EF-producenter:

- Royal Philips Electronics, Eindhoven, Nederlandene

(b) Eksporterende producenter:

- China Chamber of Commerce, Beijing, Folkerepublikken Kina, på vegne af følgende eksporterende producenter:

- Haier Electrical Appliances Corporation Ltd,

- Hisense Import & Export Co., Ltd,

- Konka Group Co., Ltd,

- Sichuan Changhong Electric Co. Ltd,

- Skyworth Multimedia International (Shenzhen) Co., Ltd,

- TCL King Electrical Appliances (HuiZhou) Co., Ltd,

- Xiamen Overseas Chinese Electronic Co, Ltd.

B. DEN PÅGÆLDENDE VARE

(8) Den pågældende vare er farvefjernsynsmodtagere med diagonalmål af billedskærm på over 15,5 cm, også med indbygget radiomodtager og/eller ur i samme kabinet. Varen tariferes i øjeblikket under KN-kode ex 8528 12 52, 8528 12 54, 8528 12 56, 8528 12 58, ex 8528 12 62 og 8528 12 66.

C. RESULTATER AF UNDERSØGELSEN

1. Krav fra interesserede parter

(9) China Chamber of Commerce for Import and Export of Machinery and Electronic Products (CCCME), der handlede på vegne af de selskaber, for hvilke tilsagnet blev godkendt sammen med CCCME, fremførte, at den importmængde, som pristilsagnet gælder for, blev fastlagt på grundlag af en andel af det åbenbare forbrug i EF med 15 medlemsstater. Det fremførte derfor det argument, at tilsagnet burde revideres, således at der blev taget behørigt hensyn til markedet i et EF med 25 medlemsstater. Det fremførte, at en sådan revision var væsentlig for at undgå forskelsbehandling til fordel for andre eksportører af den pågældende vare til EU.

2. Bemærkninger fra medlemsstaterne

(10) Medlemsstaterne har fremsat deres synspunkter, og flertallet af dem går ind for en tilpasning af foranstaltninger for at tage hensyn til udvidelsen af Den Europæiske Union.

3. Vurdering

(11) Der blev foretaget en analyse af de disponible data og oplysninger, som bekræftede, at mængden af import af den pågældende vare fra Kina til EU10 var betydelig. I betragtning af at den importmængde, der er omfattet af det i øjeblikket gældende pristilsagn, blev fastlagt på basis af EF med 15 medlemsstater, er der ikke heri taget hensyn til virkningerne af forøgelsen af markedet efter udvidelsen af EF til 25 medlemsstater.

4. Konklusion

(12) I betragtning af ovenstående konkluderes det, at det for at tage hensyn til udvidelsen er hensigtsmæssigt at tilpasse foranstaltningerne for at tage højde for den yderlige mængde import til EU10-markedet.

(13) Den oprindelige importmængde, som er omfattet af pristilsagnet for EF med 15 medlemsstater, blev beregnet som en voksende mængde, der skulle nå op på en given andel af det åbenbare EF-forbrug i tilsagnets femte år. Forøgelsen af den importmængde, der er omfattet af pristilsagnet, kan beregnes efter samme beregningsmetode.

(14) Derfor findes det hensigtsmæssigt, at Kommissionen kan godtage et forslag til et ændret tilsagn, som afspejler situationen efter udvidelsen, på grundlag af den metode, der er beskrevet i betragtning 13 -

UDSTEDT FØLGENDE FORORDNING:

Artikel 1

Kommissionen kan godtage et forslag til et ændret tilsagn med en forøgelse af den importmængde, der er omfattet af det pristilsagn, som blev godtaget ved Kommissionens afgørelse 2002/683/EF af 29. juli 2002 vedrørende importen af farvefjernsynsmodtagere med oprindelse i Folkerepublikken Kina. Forøgelsen beregnes efter samme beregningsmetode som den, der blev benyttet, da det oprindelige pristilsagn blev fastlagt for EF med 15 medlemsstater, dvs. som en voksende mængde, der skal nå op på en given andel af det åbenbare EF-forbrug i tilsagnets femte år.

Artikel 2

Denne forordning træder i kraft dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den ...

På Rådets vegne

Formand